贈衡陽簿林士愷
作者：趙汝騰
朝代：宋

paragraphs: 吾黨仲容，行脩能通。
而志卓然，以慕直躬。
嘗儕扣閽，力摧姦鋒。
上旌其言，擢第南宮。
府庠諸生，坐斥怱怱。
君盡遠詒，盍援掖逢。
予疏已先，所見略同。
每起敬愛，有烈士風。
予歸里閈，時訪藋蓬。
匪義不談，惟理是窮。
告予戍及，棲枳湘中。
壯哉茲行，近紫蓋峰。
刑使傑然，蜀彥之雄。
埋輪大勇，折檻精忠。
朝夕趨承，必得所從。
一被容接，終身登龍。
惟仕首輔，必廉必公。
惟學策要，必敬必恭。
胡張之鄉，名理之宗。
公餘取友，以相磨礲。